《观临淮双头白莲图》
宋代·周知微

君不学叔隗季隗南归晋，又不学大乔小乔东入吴。

一种桃根与桃叶，若为化作双芙渠。临淮政成有馀暇，坐令华屋生潇洒。

鹅溪一幅万里宽，移得浙川入图画。天空水阔江茫茫，想见女英与娥皇。

九疑云深苍梧远，冰姿玉泣不成妆。苦心抱恨何时了，香骨应甘没秋草。

不如回首谢秋风，分作尹邢来汉宫。

作者简介：周知微，字明老，吴兴（今浙江湖州）人。哲宗绍圣四年（一○九七）进士。为晋州县尉，至京求教授不得，一夕而卒。事见《嘉泰吴兴志》卷一七、《苕溪渔隐丛话》前集卷五三。今录诗三首。